Kim Andersen (V), 2010-04-15:
Lovforslaget fra justitsministeren, som vi her har til behandling, dækker for mig at se over et ganske alvorligt samfundsproblem for os alle sammen i de her år.
For mens den samlede kriminalitet sådan set ikke er stigende, oplever vi desværre, at der er en lille – og jeg understreger lille – gruppe af stadig yngre medborgere, som i en tidligere og tidligere alder begår sværere og sværere og mere og mere bestialske former for kriminalitet.
Det er klart, at vi fra samfundets side ikke kan og ikke vil acceptere det, det er vi nødt til at reagere på, og det skal vi reagere på på flere fronter.
Vi skal naturligvis forebygge alt det, vi kan.
Vi skal gøre en tidlig indsats, og vi skal gøre en målrettet indsats og en individuel indsats.
Men det er også klart, at når det så alligevel for nogle få er gået galt og det har udviklet sig til kriminalitet, som har betydet lidelse og tab for andre mennesker, så skal det mødes med konsekvens, her og nu-handling.
Regeringen har beskæftiget sig rigtig meget med den her problemstilling i de senere år, der er taget mange initiativer, og det udspil, der i efteråret kom fra regeringen om en markant styrket indsats mod ungdomskriminalitet, er i meget høj grad udtryk for denne opmærksomhed i forhold til det her samfundsproblem.
Unge mennesker modnes, i hvert fald i nogle sammenhænge og for nogles vedkommende, tidligere i dag, end man gjorde for bare 10 og 20 år siden.
Der er nogle, der, som jeg nævnte indledningsvis, desværre i en tidlig alder begår hardcorekriminalitet, og de skal så også vide, at der er en konsekvens, at samfundet siger fra, og at de får straf som fortjent.
Jeg er sikker på, at en nedsættelse af den kriminelle lavalder vil have en præventiv effekt.
Det vil få nogle unge og børn til at tænke sig om en ekstra gang og lade være med at gå ud i kriminelle handlinger.
Det vil også få nogle til at være mere på vagt over for, om nogen skulle forsøge at skubbe dem ud i kriminalitet.
Det her er ikke, fordi 14-årige eller for den sags skyld som i dag 16-årige skal bures inde blandt rockerkriminelle eller bandekriminelle.
De skal afsondres i særlige institutioner, og der skal tages særlige hensyn, så de har beskæftigelse, fritidsaktiviteter og uddannelse, så de ikke får lært flere dårlige unoder, end de kan i forvejen, og så de har en reel chance for at komme ud på den anden side og fortsætte på den rigtige side af loven med arbejde og med uddannelse.
Det foreslås i lovforslaget også, at det i forbindelse med straffelovens § 81 skal være strafskærpende, hvis en gerningsmand medvirker til en kriminel handling udført af et barn, der er under den kriminelle lavalder.
Det synes jeg er ganske rimeligt.
Det er ganske forargeligt og forkasteligt, hvis man skubber unge, der er under den kriminelle lavalder, foran sig ud i kriminalitet.
Jeg synes også, det er rimeligt, at vi har det element med i lovforslaget, at reglen om, at unge, der på gerningstidspunktet er under 18 år, maks. kan idømmes 8 års fængsel, ophæves.
Nu får vi alene den begrænsning ind, at unge under 18 år ikke kan idømmes livstidsstraf.
Vi har haft nogle eksempler, f.eks. den ulykkelige sag fra Jomfru Ane Gade i Aalborg, og der må man spørge sig selv: Hvorfor skal nogen i så grusomme tilfælde begynde med at have, hvad man kan kalde en strafnedsættelse?
Så vi synes, det er rimeligt og fornuftigt.
Vi skal have en hurtigere og tidligere identifikation og målrettet indsats over for børn og unge.
Vi skal have underretning fra politiet til de sociale myndigheder med det samme, der er noget at iagttage.
Vi skal have en hurtigere screening.
Vi skal have et bedre samarbejde mellem Kriminalforsorgen og SSP-samarbejdet.
Vi skal have mentorer og rollemodeller, som kan være positive for de unge kriminelle og få dem på rette spor.
Og så skal vi med det lovforslag her også sikre, at de unge har en retssikkerhed, nemlig at de kommer for en ungedommer, og at retssikkerheden varetages.